Source: http://spravy.slowo.sk/index.php/doma/justicia/412591-Zamestnancov-Exisportu-odsudili-za-spreneveru?tmpl=component&print=1&layout=default&page=
Timestamp: 2019-12-11 10:56:28+00:00
Document Index: 2923950

Matched Legal Cases: ['súd ', 'súd ', 'súd ', 'Súd ', 'súd ', 'Súd ']

Zamestnancov Exisportu odsúdili za spreneveru - > Justícia | Internetové spravodajstvo Slowo.sk
Zamestnancov Exisportu odsúdili za spreneveru
Štvrtok, 06 Október 2011 04:17	Admin
KOŠICE 6. októbra (WEBNOVINY) - Troch bývalých zamestnancov spoločnosti Exisport s.r.o. Košice odsúdil Okresný súd Košice II za spreneveru. Vedúceho smeny Martina P. (34 r.), jeho zástupcu Miroslava L. (26) a vodiča Slavomíra B. (30) uznal vinnými, že v priebehu rokov 2008 a 2009 si v centrálnom sklade firmy na Opatovskej ceste v Košiciach prisvojili a následne vyviezli viac ako 3 500 položiek športového tovaru, najmä oblečenie, obuv, náradie, lyže a ruksaky.
Najväčšiemu predajcovi športových potrieb na Slovensku tým podľa rozsudku spôsobili škodu za vyše 158-tisíc eur.
Traja obžalovaní na hlavnom pojednávaní urobili vyhlásenie o vine a zároveň svoje konanie oľutovali. Preto súd vyniesol rozsudok bez vykonania dokazovania. Martinovi P. a Miroslavovi L. vymeral trest odňatia slobody na tri roky s podmienečným odkladom na päť rokov, Slavomírovi B. podmienečný trest pol roka s odkladom na rok. Uložil im aj peňažné tresty 1 000, 300 a 160 eur.
Pri skutkoch im podľa obžaloby pomáhal aj ďalší vodič Radoslav P. Ten trestnú činnosť poprel, preto ho súd vyčlenil na samostatné konanie.
Premyslená taktika
Z obžaloby vyplýva, že skladníci a vodiči mali premyslené postupy krádeže tovaru. Jedným z nich bolo, že plombu na zásobovacom aute nastavili len na niekoľko zúbkov, takže pri oddelení sa nepoškodila a bolo možné ju opakovane použiť. Inokedy na dodací list uviedli obvinení číslo inej plomby, ako bola uvedená na aute.
Po vyložení tovaru mimo skladu dali na auto plombu z dodacieho listu. Okrem čiastočných priznaní niektorých obvinených mala polícia proti nim aj iné dôkazy. Odpočúvala im telefóny, z ktorých bolo zrejme, že zamestnanci Exisportu odcudzený tovar aktívne rozpredávali rôznym osobám. Škoda v obžalobe a rozsudku sa vzťahovala len na športové potreby, ktoré im polícia našla pri prehliadkach domov, bytov, garáží a chát.
Polícia v obvineniach posudzovala prípad ako konanie členov organizovanej skupiny, za čo sú prísnejšie tresty. Rovnaký postup presadzovala aj poškodená firma.
„Vyhlásenie obžalovaných o vine je účelové v snahe privodiť si priaznivejšiu situáciu. Súd by mal zohľadniť náš názor, že trestnú činnosť vykonávali koordinovane ako spolupáchatelia, sústavne vzájomne komunikovali, spolupracovali a delili si úlohy,“ povedal na pojednávaní právny zástupca spoločnosti Exisport.
Každý kradol samostatne
Prokuratúra a po nej aj súd sa s touto kvalifikáciou nestotožnili a dospeli k záveru, že išlo o individuálnu trestnú činnosť. Podľa rozsudku si skladníci tovar prisvojovali každý samostatne a potom aj jednotlivo oslovovali vodičov s požiadavkami na jeho vývoz zo skladu.
Exisport si v trestnom konaní uplatňoval náhradu škody vyše 311-tisíc eur. Súd firmu s týmito nárokmi odkázal na občianskoprávne konanie. Rozsudok nie je právoplatný. Prokurátor sa odvolal, pre Martina P. a Miroslav L. požadoval nepodmienečné tresty. Obžalovaní boli spokojní, práva na odvolanie sa vzdali.